kaerle etc. doen te wetene allen iegewoirdigen ende toecomende dat wy
ontfaen hebben die oitmoedige supplicatie van jan de vyt arm scamel
hantwercker inhoudende hoe dat de voers. suppliant nae dien hy met cornelis
de vyt zynen zone ende onder dandere met wylen eenen geheeten janne mennekens
hadden sitten drincken ten huyse van peteren van else bynnen den dorpe van
duffele op sinte pauwels dach xxv in januario int jaer xvc ende sevenen
ende huer gelach dwelcke maer en gedroech elcken xviij mijten brabants
oft daer omtrent gerekent ende betaelt hebbende zy metten voers. wylen
mennekens des avonts spade mitten donckeren van daer goets moets
naer huys gecomen zyn ende comende omtrent den valck aldaer zy van
malcanderen sceyden moesten te wetene elc nae zyn woeninge is alsoe
de voers. suppliant ende zyn sone ommegeslagen ende hueren wech inne gegaen
ende int sceyden seyde de voers. cornelis vyt des suppliant sone totten voers.
janne mennekens goeden nacht heenkin nyet meynende hem yet te
messeggende mits dat hy alsoe int gemeyne van eenen iegelyck
alsoe onder tgeselscap sittende vuyt genoechten oft anderssins genoempt
was zonder hem dies te stoerene daer op de voers. mennekens
antwoirdende seyde heenkin heenkin wat heeft dat heenkin inne ende
is alsoe al kyvende den voers. suppliant ende zynen zone hueren wech inne
naegevolght alsoe dat de voers. cornelis vyt weder om seyde
wat hebdy ons te volgene gaet uwen wech inne ende laet ons ghaen
ende hebt uwer moeder lyef oft dier gelycke woerdden ende doen
seyde de voers. mennekens doet ghy dat uwer met dien maniere
makende om zynen stalenboge die hy by hem hadde te spannene
alsoe dat de voers. jan vyt suppliant des voers. cornelis vader hoirende den
voers. mennekens zijnen crijch op synen boge leggen ende beduchtende dat
hij dien spannen soude dwelcke zy mits der donckerheyt vanden avonde
nyet wel gesien en consten quam terstont wederomme den voers. mennekens
tegen geloopen om hem te contenteren ende tevreden te stellene seggende
goede jan wy hebben oydt goede vrienden geweest ic bidde u
om goidswille laet ons noch goede gevrienden bliven ende
heeft alsoe den selven mennekens met scoene woerden luttel
weder om geleydt tot in zynen wech om nae huys te ghaene
dwelcke siende de voers. cornelis de vyt dat de voers. suppliant
syn vader zoe verre achter bleef ende den voers. janne mennekens
zoe verre volghde beduchtende oyc dat de selve zyn vader vanden
voers. mennekens hadde moegen verlast ende overvallen wordden
quam oic daer by geloopen om zynen voers. vader thuysweerts
te doen commen seggende vader laet hem gaen ende gaen wij nae
huys alsoe dat de voers. jan mennekens hoirende den voers. cornelys
dat seggen seyde tot hem heer heer my kindt heere ende is alsoe
hemlieden wederom tegen gecomen ende met dien is de selve
cornelis zynen vader die hem gheerne gehouden ende den
twist beslicht hadde ontscoten ende ontworstelt ende beduchtende
oft de voers. mennekens daeren tusschen zynen boge gespannen
hadde ende dat alsoe hy ende zyn vader daer beyde hadden
moegen bliven de selve cornelis heeft eenen opstekere vuytgetrocken
want hy anders gheen geweer en hadde ende heeft den voers.
mennekens daermede sekere steken ende quetsueren gegeven in zyn
hoot ende omtrent zyn herte alsoe dat hy terstont van
levende live ter doot gecommen is ende al eest zoe dat
voers. fayt ende dootslach den voers. suppliant seere hertelycken
leet zy ende dat hy sedert gesoent ende partie geheelyc
ende al voldaen ende vervuecht heeft nyetmin beduchtende
strancheyt van iusticie hy heeft oyt zichtent geabsenteert
uuyt onsen voers. lande van brabant aldaer hy nyet en soude
dorren wederkeeren hanteren noch converseren maer
soude hem van dien moeten houden absent ende leven in
grooter armoeden ende rethmicheden in dien hem onse gracie
ende genade hier op nyet verleent en wordde alsoe hy seet
omme de welcke hy ons zeere oitmoedelic gebeden heeft
soe eest dat wij de saken voerscreven overgemerct den voers.
janne de vijt suppliant genegen wesende tzynder voers.bede
ende begheerte ende willende hem in dit stuck gracie
ende genade prefereren ende voirderen voer strangheyt van
iusticie zonderlinge tot onser ierster blyder incompst in desen
onser stat van loevene hebben inden gevallen als boven vergeven
quytgesconden ende geremitteert vergheven schelden quyt
ende remitteren uuyt zonderlinge gracie by desen onsen brieve
tfayt ende dootslach boven verclaert mitgaders alle peyne
boete ende bruecke corporelle ende criminele inden welcken hy
ter causen voerscreven met datter aencleeft tegen ons ende iusticien
mesbruyct ende gevallen mach wesen hem als van desen wederomme
stellende ende restituerende tot zyne goede fame name ende geruchte
in onsen voers. lande van brabant ende allen anderen onsen landen
ende heerlicheden ende tot zynen onverbuerden goeden in
dien hyre eenige heeft in alder manieren als hy was voer de
toecompste vanden fayte ende dootslage voers. imponerende
hier op scilencie ende euwich zwygen onsen procureur generael van
brabant ende allen anderen onsen iusticieren ende officieren wye zy
zyn satisfactie ende beteringe eerst ende al voeren gedaen
der partye geinterresseert indienre eenige toe dient ende
alnoch nyet gedaen en zy civillyc alleenlyc behoudelyc
ende mits dien dat de voers. suppliant tvoirn. stuck tegens ons
oyc civilyc beteren sal nae gelegentheyt vanden selven ende
de faculteyt ende macht van zynen goede ter taxatie ende
arbiterscepe van onsen lieven ende getrouwen die cancellier
ende luyden van onsen rade in brabant die wy daer toe committeren
ontbieden daerom ende bevelen den selven van onsen rade in
brabant dat gheroepen die ghene diere over behoeren selen geroepen
te zyne zy procederen wel ende duechdelyc ter verificatie ende
interinemente van desen onsen iegewoirdigen brieve nae
zyne forme ende inhouden ende ter taxatie ende arbitragie
vanden voers. civile boete ende dat gedaen ende de selve
civile beteringe getaxeert gegroot ende betaelt zynde
in handen vanden ghenen van onsen ontfangers diet behoeren
sal die daer af gehouden werdt rekeninge bewys ende
reliqua te doene tot onsen profyte metten anderen penningen van
synen ontfange zy onse meyere van loevene drossaet van brabant ende
allen anderen onsen ende der smaelre heeren iusticiren officieren ende
dienaeren dient aengaen oft aenroeren mach huere stedehouderen
ende eeynigelyck van hen bysonder soe hem toebehoeren sal doen laten
ende gedoegen den voers. jan de vyt suppliant van deser onser
iegewoirdiger gratie quytsceldinge pardoene ende remissie ende
van alden inhouden van desen inder voegen ende manieren voeren verhaelt
rustelyc vredelic volcomelyc ende eeuwelyc genyeten ende gebruycken
sonder hem te doene noch te laten geschiene nu noch in toecomende
tyden aen live noch aen aen goede eenich hynder letsel ofte
moeyenisse ter contrarien in eeniger manieren maer in dien
zyn lyf ofte enige van zynen voerscreven onverbuerden goeden
hier omme gevangen gearresteert oft becommert waeren dat
zy die stellen ofte doen stellen terstont ende sonder vertreck
tot geheele ende volcomen delivrancie want ons alsoe
gelieft ende ten eynde dat dit goet vast ende gestadich
blive tot eeuwigen dagen soe hebben wy den segel daer
van onse heere ende grootvader die keyser ende wy duerende
den tyt van onser ombejaerthede geuseert ende gebruyct
hebben hier aen doen hangen behouden in anderen
saken onsen rechte ende eenen iegelycken tzyne in allen
gegeven in onser voers. stat van loevene inde maent
van januario int jaer ons heeren duysent vyfhondert
ende xiiij aldus stont gescreven boven opte plycke by
mijnen heere den prince ende geteekent du blioul
ende noch opte selve plycke stont gescreven aldus visa
gecollationeert ende bevonden concorderende
metten originale bij mij
$$$